Отменена с решение №104 от Протокол 9/2020-23 от 27.08.2020г. на Общински съвет – Божурище

Считано от 01.10.2020г.

Н А Р Е Д Б А

ЗА УСЛОВИЯТА И РЕДА ЗА ПРОВЕЖДАНЕ
НА ТЪРГОВЕ И КОНКУРСИ

Глава първа
ОБЩИ РАЗПОРЕДБИ. ПРИЛОЖИМОСТ
Чл. 1. По реда и условията на тази наредба се провеждат публични търгове и публично оповестени конкурси за сключване на сделки по управление и разпореждане с имущество (имоти и вещи), собственост на Община Божурище, а именно:
1. отдаване под наем на свободни не жилищни имоти–частна общинска собственост.
2. отдаване под наем на части от имоти–публична общинска собственост, които не подлежат на концесиониране.
3. отдаване под наем на земи от общинския поземлен и горски фонд, както и на земи в строителни граници.
4. отдаване под наем на вещи–частна общинска собственост: машини, съоръжения, оборудване, транспортни средства.
5. продажба на имоти и вещи–частна общинска собственост.
6. учредяване право на строеж върху имоти – частна общинска собственост.
7. учредяване право на надстрояване и/или на пристрояване върху имоти–частна общинска собственост.
8. учредяване право на ползване върху имоти и вещи–частна общинска собственост.

Чл. 2. Търгове и конкурси не се провеждат в следните случаи :
1. отдаване под наем на свободни не жилищни имоти–частна общинска собственост за нуждите на общинските ръководства на политическите партии, отговарящи на условията на чл.31, ал.1 от Закона за политическите партии, за срок до обявяване на резултатите от следващите парламентарни избори.
2. отдаване под наем на свободни не жилищни имоти–частна общинска собственост за нуждите на общинските ръководства на синдикалните организации. 
3. отдаване под наем на свободни не жилищни имоти–частна общинска собственост за нуждите на юридически лица с нестопанска цел, осъществяващи дейност в обществена полза.
4. отдаване под наем на поземлени имоти–общинска собственост на търговски дружества, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности.  
5. продажба на земя–частна общинска собственост на собственика на законно построена върху нея сграда.
6. продажба на земя–частна общинска собственост на лица, които са определени в закон.
7. продажба или предоставяне за ползване на имот–частна общинска собственост на основния пощенски оператор при условията на чл.30 от Закона за пощенските услуги.
8. продажба на ателиета, гаражи и парко места на настанени в тях по административен ред наематели.
9. учредяване правото на строеж върху поземлени имоти–частна общинска собственост на:
а. граждани с жилищни нужди, установени по реда на наредбата по чл. 45а, ал. 1 от ЗОС – за строеж на жилищна сграда;
б.  юридически лица на бюджетна издръжка;
в. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;
г. инвеститори по реда и условията на чл.18 от Закона за насърчаване на инвестициите.
д. в съсобствени имоти в случаите по чл.183 от Закона за устройство на територията.
е. енергийни предприятия в случаите по чл.62, ал.1 от Закона за енергетиката.
ж. други лица, когато това е предвидено в закон.
10. учредяване право на надстрояване и/или на пристрояване на сграда, построена върху имот–частна общинска собственост на собственика на сградата, както и на собственици на жилища в сгради–етажна собственост, или на техни сдружения.
11. учредяване право на ползване върху имоти и вещи-частна общинска собственост на лица, които са определени със закон.

Чл. 3. Тази наредба не се прилага : 
1. за сделки с общинско имущество, които се извършват по реда и при условията на ЗПСПК, както и в други случаи, изрично предвидени в закон.
2. за сделки с имоти и вещи, включени в капитала на търговски дружества или юридически лица с нестопанска цел с общинско участие.

ИЗБОР И ПРИЛОЖИМОСТ НА ПРОЦЕДУРА
Чл. 4. (1) Публични търгове за сключване на сделки по управление и разпореждане с имущество /имоти и вещи/, собственост на Община Божурище, се провеждат в случаите когато единствен критерий е цената на обекта.

(2) Конкурси за сключване на сделки по управление и разпореждане с имущество /имоти и вещи/, собственост на община Божурище, се провеждат когато освен цената се определят и други критерии за оценка на подадените предложения по точкова система.

(3) В условията на търга или конкурса за учредяване право на строеж върху имоти – частна общинска собственост ОбС Божурище може да предвиди заплащането на цената на правото на строеж или на част от нея да се извърши по цени, определени към момента на търга или конкурса или с равностоен имот в новопостроената сграда. 
Глава втора
ПУБЛИЧНИ ТЪРГОВЕ

Чл. 5. Търговете са публични и се провеждат с явно или тайно наддаване.
ДОКЛАД ЗА ПРОВЕЖДАНЕ НА ПУБЛИЧЕН ТЪРГ

Чл. 6. (1) /изм. с решение №2/31.01.2013г./ Търговете се провеждат след решение на ОбС Божурище, при условията на чл.14, ал.7 от ЗОС.
(2) Докладът до ОбС Божурище за провеждане на търга трябва да бъде придружен със: становище на кмета на общината с анализ на правното състояние на недвижимия имот, съответно финансов анализ на вещите; акт за общинска собственост; заверена от техническата служба скица на имота по действащия ПУП с нанесена кадастрална основа и описани съседи; градоустройствени параметри по действащия ПУП и копие от заповедта, с която тези планове са одобрени; данъчна оценка на имота; предложение за начална тръжна цена, определена от лицензиран експерт-оценител.
(3) В зависимост от предмета на търга към доклада се прилагат някои или всички от изброените в ал. 2 документи.

ЗАПОВЕД ЗА ОТКРИВАНЕ НА ТРЪЖНА ПРОЦЕДУРА
Чл.7.(1)/изм. с решение №2/31.01.2013г./                                                                     Кметът със заповед открива процедурата по провеждането на търга, освен ако в закон е предвидено предоставянето под наем да се извършва без търг или конкурс или е определен друг ред. Заповедта минимално съдържа: 
 1. наименование и описание на предмета на търга; 
2. вида на търга; 
3. начална цена; 

4. стъпка на наддаване при явен търг; 

5. размера на депозита; 

6. времето и начина за оглед на обекта; 

7. размера и таксата за получаване на тръжните документи и начина на плащане; 

8. мястото, деня и часа на търга; 

9. /изм. с решение №2/31.01.2013г./ състав на тръжна комисия;
10. други тръжни условия. 

(2) /нова, решение №2/31.01.2013г./   При необходимост в зависимост от спецификата на търга в комисията по провеждане на процедурата да бъдат включени експерти от съответните отдели и сектори на администрацията на общината.

(3) /отм. с решение №2/31.01.2013г./ Със заповедта по предходната алинея се утвърждава тръжната документация и договора, като част от нея
 (4) Определя се депозитът за участие, който е в размер на 10% от годишната стартова наемна цена или от началната цена при продажба на обекта на търга, определена и приета от ОбС; 
(5)Търгът се провежда най-рано в 10-дневен срок от датата на обявяването му. 
(6)Когато на търга се яви само един кандидат, търгът се отлага с един час и ако след този срок не се яви друг кандидат, кандидатът се обявява за спечелил по предложената от него цена, която не може да бъде по-ниска от началната тръжна цена, увеличена с 10 %.

(7) Когато на търга не се явят кандидати, той се обявява за не проведен, като за него се изготвя протокол. 
(8) В случаите на предходната алинея, Кметът на Община Божурище може да насрочи повторен търг с намалена първоначална цена, до 10 (десет) % от първоначално обявената, като се извършват съответните корекции в тръжната документация. 
(9) Когато на повторния търг се яви само един кандидат, той се явява спечелил по обявената на този етап цена и се изготвя протокол.
ТРЪЖНА ДОКУМЕНТАЦИЯ
Чл. 8. (1) /изм. с решение №2/31.01.2013г./ Тръжната документация се подготвя от комисията по чл.7, ал.1, т.9 и се утвърждава от кмета на общината.
(2) В зависимост от спецификата на предмета на търга към документацията се прилагат: копие от акта за общинска собственост, скица на имота по действащия план с нанесена кадастрална основа и описани съседи, градоустройствени параметри по влезлите в сила ПУП и др. 
(3) Забранява се включването в тръжната документация на условия за спонсорство, дарение и други подобни.
(4) /изм. с решение №2/31.01.2013г./ Цената на един комплект от тръжната документация е в размер на 7% от предварително обявената минимална тръжна цена, но не по-малко от 20 лв. и не повече от 50 лв. с ДДС

(5) Тръжната документация определя процедурата за участие и съдържа образци на заявление, оферта, декларации и др. в зависимост от спецификата на предмета на търга.

ОБЯВЯВАНЕ НА ТЪРГА

Чл. 9. (1) Търгът се обявява най-малко 10 дни преди датата на провеждане му в един ежедневник, електронната страница на общината, на видно място в сградата на общината  и в сградата на съответното кметство когато предметът на търга е имот или вещ, които се намират извън територията на град Божурище.
(2) Обявлението по ал. 1 съдържа: информация за предмета на търга, начална тръжна цена, размера на депозитната вноска, дата, място и час на провеждане на търга, цената на тръжната документация, срок и място за закупуване на тръжната документация, адрес и телефон на организатора.
РАЗХОДИ ПО ОРГАНИЗИРАНЕ ОБЯВЯВАНЕ И ПРОВЕЖДАНЕ НА ТЪРГА

Чл.10.(1)  Разходите по организиране, обявяване и провеждане на търга се осигуряват от общинския бюджет. 
Чл.11. (1) До участие в публичен търг се допускат участници, които са подали минимално изискуемите документи за допустимост: 

а) Заявление за участие;
б) /изм. с решение №2/31.01.2013г./ За ю.л. и еднолични търговци - ЕИК по БУЛСТАТ

в) Декларация, че участникът не се намира в производство по обявяване в несъстоятелност или ликвидация; 

г)  Декларация за не дължими данъци и такси към държавата, осигурителните фондове или община Божурище, както и че спрямо участникът не е предприемана процедура по чл.65 от ЗОС.
д)   Декларация за получаване и запознаване с тръжните условия; 
е)  Декларация, за не разгласа на информацията, предоставена във връзка с участието в търга;

ж) Декларация, че не е извършвал от началото на годината, в която е обявена тръжната процедура административно нарушение на територията на общината, установено по надлежен ред и че не е страна в съдебно производство срещу общината.

з) Документи за закупени тръжни книжа и за внесен депозит.
НЕДОПУСТИМОСТ ПРОМЯНА НА ОБЯВЕНИТЕ ТРЪЖНИ УСЛОВИЯ

Чл.12.(1) Не се допуска промяна на обявените условия на търга, с изключение на отлагане провеждането на търга за по-късни дата и/или час, както и промяна на мястото на провеждане. Промяната се извършва със заповед на кмета на общината.

(2) В случай, че необходимостта от промяната се установи до изтичане на срока за закупуване на тръжна документация, промяната се обявява по реда на ал.2.
(3) В случай, че необходимостта от промяната се установи след изтичане на срока за закупуване на тръжна документация, за промяната се уведомяват всички лица, които са я закупили. Уведомяването се извършва чрез връчване на заповедта на кмета по ал. 1 срещу подпис. 

ПРАВОМОЩИЯ НА КМЕТА ПРИ НЕ ПОДАВАНЕ НА НИТО ЕДНО ЗАЯВЛЕНИЯ ЗА УЧАСТИЕ

Чл.13. Когато след изтичане на срока за закупуване на тръжната документация за търга няма подадено нито едно  заявление за участие, кметът на общината може:
1. да издаде заповед за промяна датата на провеждането на търга и съответно удължаване срока за закупуването на тръжна документация;
2. да издаде заповед за закриване на търга.

КОМИСИЯ ЗА ПРОВЕЖДАНЕ НА ТРЪЖНА ПРОЦЕДУРА

Чл.14. (1) В деня на провеждане на търга кметът назначава комисия за провеждане на търга в състав от три до седем члена. 
(2) В състава на комисията задължително се включват поне един правоспособен юрист и квалифицирани специалисти с практически опит в съответната област. С решението по чл. 6, ал. 1 от наредбата, общинският съвет може да реши да бъдат включени в състава на комисията до 2 (двама) общински съветници.
(3) В състава на комисията не могат да участват :
1. лица, които имат материален интерес от резултата на търга.
2. свързани лица по смисъла на ТЗ с участници в търга или с членовете на техните управителни или контролни органи.
(4) В случай, че такива лица бъдат включени в състава на тръжната комисия, те са длъжни незабавно след връчване на заповедта да си направят писмен отвод.
(5) Членовете на комисията подписват декларация за липса на обстоятелствата по ал. 3 и за неразпространение на търговска и служебна информация, свързана с участниците.
(6) Със заповедта по ал. 1 се определя и възнаграждението на членове на комисията.
Чл.15.(1) Комисията заседава и взема решения, ако присъстват най-малко 2/3 от членове й, но не по-малко от 3-ма души, в това число правоспособният юрист и представител на Общинския съвет.
(2) Комисията взема решения с обикновено мнозинство от присъстващите с явно гласуване.
(3) За своята работа комисията съставя протокол в два екземпляра, които се подписват от всички членове на комисията и от спечелилия търга участник.

ПУБЛИЧЕН ТЪРГ С ЯВНО НАДДАВАНЕ. ПРОЦЕДУРА. ОТКРИВАНЕ И РЕГИСТРАЦИЯ НА УЧАСТНИЦИ
Чл.16.(1) Търгът се провежда в деня, часа и мястото, посочени  в тръжната документация. 
(2) Търгът започва с регистрация на кандидатите за участие в него, като регистрацията се извършва последователно.
(3) За да бъде регистриран, кандидатът представя на комисията всички изискуеми от тръжната документация документи.
(4) Регистрираният участник получава талон с регистрационен номер, с който участва в наддаването и заема мястото си в залата.
(5) От момента на регистрацията участниците нямат право да разговарят по между си, да провеждат телефонни разговори, както и да разменят информация по между си по друг начин.

ОТКАЗ ЗА РЕГИСТРАЦИЯ. ОТСТРАНЯВАНЕ НА УЧАСТНИК

Чл.17.(1) Комисията отказва  регистрацията на кандидат за участие в случай, когато не са представени всички изискуеми от тръжната документация документи.
(2) Комисията отстранява участник (участници), който нарушава изискванията на чл. 16, ал. 5. Внесеният депозит на отстранения участник се задържа.

НАДДАВАНЕ

Чл.18. (1) Процедурата по наддаване започва с обявяване от председателя на комисията на началната тръжна цена и стъпката на наддаване, след което председателят открива наддаването.
(2) Наддаването се извършва чрез устно обявяване от участниците на последователни суми, всяка от които е по-висока от предходната с една стъпка на наддаване, разграничени от председателя на комисията със звуков сигнал. 
(3) Преди третото обявяване на всяка предложена сума, председателят на комисията прави предупреждение, че е последно и ако няма друго предложение обявява приключването на наддаването със звуков сигнал.
(4) Председателят обявява спечелилия участник и закрива търга.
ОТЛАГАНЕ НА ТЪРГА.

Чл.19.(1) В случай, че има закупена тръжна документация и в деня, часа и мястото, определени за провеждане на търга, не се явят кандидати, провеждането на търга се отлага с един час. Ако след изтичането им отново не се яви кандидат, търг не се провежда и същият се обявява за не проведен.
(2). Ако има закупени повече от един комплект тръжна документация и в деня, часа и мястото, определени за провеждане на търга, се яви един кандидат, търгът се отлага с 1 /един/ час. След изтичането на този срок търгът се провежда.

ПРОЦЕДУРА ПРИ ЕДИН УЧАСТНИК

Чл.20. При регистриран само един участник, търгът се провежда, като участникът се обявява за спечелил търга по цена, представляваща началната тръжна цена, увеличена с една стъпка.
Чл.21. В случай, че в резултат на отстраняване на участник /участници/ по чл. 17, ал. 2 остане само един участник, същият се обявява за спечелил търга по предложената от него цена. Ако участникът не е участвал в наддаването, той се обявява за спечелил търга по цена, представляваща началната тръжна цена, увеличена с една стъпка.

ЗАКРИВАНЕ НА ТЪРГА

Чл.22.(1) Когато след започване на процедурата по наддаване никой от участниците не обяви цена, по-висока от началната тръжна цена с определената стъпка на наддаване, търгът се закрива. Внесените депозити на участниците се задържат.
(2) Ако нито един от кандидатите за участие в търга не бъде регистриран по чл. 16, ал. 3, председателят на комисията закрива търга. 
ТЪРГ С ТАЙНО НАДДАВАНЕ. ПОДАВАНЕ НА ДОКУМЕНТИ ЗА УЧАСТИЕ
Чл.23.(1) При търг с тайно наддаване, подаването на документи за участие в търга се извършва чрез три плика. 

(2) В единия малък плик се поставят от кандидатите всички документи по чл. 11. Пликът се запечатва от участника. 
(3) В другия малък плик кандидатът поставя офертата. Пликът се запечатва от него. 
(4) Върху пликовете не трябва да има надписи, отбелязвания, знаци и други подобни, идентифициращи участника. 

(5) В офертата не трябва да фигурират име на физическо или юридическо лице или друга информация за участника в търга. 

(6) Оферти, представени след определения срок, не се приемат. 
(7) Пликовете, визирани в ал.2 и 3 се поставят в трети плик. 
Чл.24. Представените оферти и пликове, които не отговарят на изискванията на предходния член се считат за недействителни и не се разглеждат от тръжната комисия. 

ОТВАРЯНЕ НА ПОДАДЕНИТЕ ПЛИКОВЕ

Чл.25.Търгът се провежда, като се отварят пликовете с оферти, докато пликовете с документите остават запечатани. 
Чл.26.(1) След класиране на офертите комисията отваря пликовете с документите и проверява редовността им. Ако има такива с нередовни документи, те отпадат и тяхното място се заема от следващите ги в класацията. 

(2) В случай, че двама или повече кандидати са предложили еднаква най-висока цена, търгът завършва с явно наддаване между тях, като наддаването започва от предложената цена, със стъпка определена от председателя на комисията.

ПРИКЛЮЧВАНЕ НА ТРЪЖНА ПРОЦЕДУРА ПРИ ЯВЕН ТЪРГИ ТЪРГ С ТАЙНО НАДДАВАНЕ. ЗАПОВЕД. ДЕПОЗИТ. СКЛЮЧВАНЕ НА ДОГОВОР.
Чл.27.(1) В петдневен срок след приключване на търга кметът на общината издава заповед, с която обявява спечелилия  участник.
(2) Заповедта по ал. 1 се връчва срещу подпис или се изпраща с препоръчано писмо с обратна разписка на спечелилия търга участник и на всички участници в търга, или се връчва с куриер. 
(3)Заповедта се счита за връчена след полагане подпис на кандидата спечелил търга върху оригинален екземпляр на заповедта който се прилага към тръжната преписка, след което му се връчва неговия екземпляр; или след връщане в общинската администрация на обратната разписка; или на куриерското известие за връчване.
Чл.28.(1) Депозитът на спечелилия търга участник се задържа като гаранция за сключване на договор и се прихваща от цената.
(2) Внесените депозити за участие на нерегистрираните за търга кандидати и на не спечелилите търга участници се възстановяват по банков път по посочената от тях в тръжната документация банкова сметка в седмодневен срок от приключване на процедурата. Върху тези суми не се дължат лихви.
(3) Внесените депозити за участие на участниците, обжалвали заповедта по чл. 22, ал. 1 се задържат до влизане в сила на заповедта, респективно до отмяната й. Върху тези суми не се дължат лихви.
Чл. 29. (1) /изм. с решение №2/31.01.2013г./ В четиринадесет дневен календарен срок след влизане в сила на заповедта по чл. 27, ал. 1, кметът на общината предприема необходимите действия за приключване на сделката по предмета на търга.
(2) В случай, че спечелилия търга участник писмено откаже да подпише договора или в едноседмичен срок след писмена покана не се яви в общината да получи заповедта с дължимите плащания или не внесе дължимите суми, кметът на общината може:

1. Да покани за сключване на договор класирания на второ място участник или.

2. Да прекрати търга.
(3) Депозитът за участие на поканените и отказали да сключат сделка участници се задържа.

ПРЕДАВАНЕ НА ОБЕКТА

Чл.30. Предаването на обекта се извършва от определени длъжностни лица от общинската администрация в двуседмичен срок от подписването на договор, чрез двустранно подписан приемо-предавателен протокол, в който се отразява неговото фактическо състояние.
Глава трета
ПУБЛИЧНО ОБЯВЕНИ КОНКУРСИ

ОБЩИ ПРАВИЛА. ЗАПОВЕД ЗА ОТКРИВАНЕ НА КОНКУРС

Чл.31.(1) /изм. с решение №2/31.01.2013г./ Правилата за провеждане на конкурси по тази глава са общи и се прилагат доколкото в специалните правила за ученическо столово хранене и домашен социален патронаж не е предвидено друго. Конкурси по чл. 1, т. 2 и т. 3 се провеждат след решение на ОбС Божурище и заповед на кмета на община Божурище при условията на чл.14, ал.7 от ЗОС
(2) Конкурси по чл. 1, т. 1 и т. 4 се провеждат по заповед на кмета на общината. 
(3) Докладът до ОбС Божурище за провеждане на конкурс по ал. 1 трябва да бъде придружен със: становище на кмета района с анализ на правното състояние на недвижимия имот, съответно финансов анализ на вещите; акт за общинска собственост; служебна скица на имота по действащия ПУП с нанесена кадастрална основа и описани съседи; градоустройствени параметри по действащия ПУП и копие от заповедта, с която тези планове са одобрени; специфични условия за конкурса; предложение за начална конкурсна цена, представляваща пазарна цена и определена от лицензиран експерт-оценител.

(4) В зависимост от предмета на конкурса към доклада се прилагат някои или всички от изброените в ал. 3 документи.
Чл. 32. (1) Кметът на общината открива процедурата по провеждането на конкурса със заповед, която съдържа : 
1. описание на имота или вещите - предмет на конкурса.
2. начална конкурсна цена. 
3. място за закупуване на конкурсната документация. 
4. срок за подаване на оферти.
(2) В заповедта кметът на общината може да предвиди възможност за удължаване срока за подаване на оферти в случай, че в първоначално обявения срок не са постъпили оферти или е постъпила само една оферта.

КОНКУРСНА ДОКУМЕНТАЦИЯ

Чл. 33. (1) Конкурсната документация се подготвя от комисия назначена със заповед на кмета на общината 
1. описание на имота или вещите - предмет на конкурса. 
2. начална конкурсна цена. 
3. вида, размера, начина и срока на внасяне на гаранцията за участие. 
4. други условия, произтичащи от закона, решението на ОбС Божурище или заповедта на кмета на общината. 
5.  дата, място и краен срок за подаване на офертите за участие.
6. дата, място и час на провеждане на конкурса.
7.  условията за оглед на предмета на конкурса.
8.  образци на документи, които участникът следва да попълни.
9.  проект за договор.
10. копие от акта за общинска собственост, служебна скица на имота по действащия ЗРП с нанесена кадастрална основа и описани съседи, градоустройствени параметри по влезлите в сила ПУП.
11. критерии и методика за оценка.
(2) В конкурсната документация се посочва изрично, че предлаганото от кандидата ценово предложение се поставя в отделен непрозрачен плик, който се отваря след допускането на всички кандидати.
(3) Забранява се включването в конкурсната документация на условия за спонсорство, дарение и други подобни. 

(4) В конкурсната документация могат да бъдат включени някои или всички документи по т.10 в зависимост от предмета на конкурса.

(5) Цената на конкурсната документация не може да надхвърля сумата от 100 лева за комплект.

ОБЯВЛЕНИЕ ЗА КОНКУРС

Чл.34(1)Конкурсът се обявява най-малко 10 календарни дни преди датата на провеждане му в електронната страница на общината, както и на видно място в сградата на общината и в сградата на съответното кметство. когато предметът на конкурса е имот или вещ, които се намират извън територията на град Божурище.
(2) Обявлението по ал. 1 съдържа: информация за предмета на конкурса, начална конкурсна цена, размера на гаранцията за участие, място и краен срок за закупуване и за подаване на офертите за участие, дата, място и час на провеждане на конкурса, цената на конкурсната документация, адрес и телефон на организатора.
(3) Разходите по организиране, обявяване и провеждане на конкурса се осигуряват от общинския бюджет. 
КОНКУРСНА КОМИСИЯ

Чл.35.(1) Кметът на общината утвърждава конкурсната документация и издава заповед за назначаване на  комисия за провеждане на конкурса.
(2) За провеждането на конкурса кметът назначава комисия  в състав от три до седем члена. Комисията се назначава със заповед в деня на провеждането му.
(3) В състава на комисията задължително се включват поне един правоспособен юрист и квалифицирани специалисти с практически опит в съответната област. С решението по чл. 25, ал. 1 от наредбата ОбС Божурище може да реши да бъдат включени в състава на комисията до 2 (двама) общински съветници. 
(4) В случаите, когато предмет на конкурса е имот или част от имот, предоставен за управление на юридически лица и звена на общинска бюджетна издръжка, в състава на комисията задължително се включват и техните ръководители.
(5) В състава на комисията не могат да участват :
1. лица, които имат материален интерес от резултата на конкурса.
2. свързани лица по смисъла на ТЗ с участници в конкурса или с членовете на техните управителни или контролни органи.
(6) В случай, че такива лица бъдат включени в състава на конкурсната комисия, те са длъжни незабавно след връчване на заповедта да си направят писмен отвод.
(7) Членовете на комисията подписват декларация за липса на обстоятелствата по ал. 5 и за неразпространение на търговска и служебна информация, свързана с участниците и техните оферти.
(8) Със заповедта по ал. 2 се определя и възнаграждението на членове на комисията.
Чл.36.(1) Комисията заседава и взема решения, ако присъстват най-малко 2/3 от членове й, но не по-малко от 3-ма души, в това число правоспособния юрист.
(2) Комисията взема решения с обикновено мнозинство от присъстващите с явно гласуване.
(3) За своята работа комисията съставя протокол в две екземпляра, които се подписват от всички членове на комисията.
(4) Комисията разглежда офертите и взема решение в закрито заседание.

ПРОВЕЖДАНЕ НА КОНКУРС

Чл.37.(1) Конкурсът се провежда в деня, часа и мястото, посочени  в конкурсната документация. 
(2) Комисията започва разглеждането на офертите по реда на постъпването им.
(3) Комисията не допуска до участие кандидат, чиято оферта не отговаря на изискванията на конкурсната документация.
(4) Комисията може по всяко време да проверява заявените от кандидатите данни, както и да изисква писмено представяне в определен срок на допълнителни доказателства за обстоятелствата, посочени в офертата.
(5) Кандидатите са длъжни в процеса на провеждане на конкурса незабавно писмено да уведомяват комисията за промени в обстоятелствата, заявени и посочени в офертата.

ПРИКЛЮЧВАНЕ НА КОНКУРСНАТА ПРОЦЕДУРА

Чл.38.(1) Комисията оценява и класира представените оферти съобразно критериите и методиката за оценка в срок до 14 календарни дни.
(2) В тридневен срок след предаване на протокола по чл.30 ал.3, кметът на общината издава заповед за утвърждаване на класирането и определяне на спечелилия конкурса кандидат. В заповедта се посочват и недопуснатите кандидати.
(3) Заповедта по ал. 2 се връчва срещу подпис или се изпраща с писмо с обратна разписка на спечелилия конкурса участник и на всички участници в конкурса, или се връчва с куриер. 
(4) Заповедта се счита за връчена след полагане подпис на кандидата спечелил конкурса върху оригинален екземпляр на заповедта който се прилага към конкурсната преписка, след което му се връчва неговия екземпляр; или след връщане в общинската администрация на обратната разписка; или на куриерското известие за връчване.
(5) Заповедта подлежи на обжалване по съдебен ред по реда на АПК, като обжалването не спира изпълнението й.
ГАРАНЦИЯ ЗА УЧАСТИЕ
Чл.39.(1) Гаранцията на спечелилия конкурса участник се възстановява в седмо дневен календарен срок след подписване на съответния договор.
(2) /изм. с решение №2/31.01.2013г./ Внесените гаранции за участие на не допуснатите за конкурса кандидати и на не спечелилите конкурса участници се възстановяват по банков път по посочената от тях в конкурсната документация банкова сметка в петнадесет дневен календарен срок от извеждане на заповедта по чл.38, ал.2. Върху тези суми не се дължат лихви.
(3) /изм. с решение №2/31.01.2013г./ Внесените гаранции за участие на участниците, обжалвали заповедта по чл.38, ал.2 се задържат до влизане в сила на заповедта, респективно до отмяната й. Върху тези суми не се дължат лихви.

СКЛЮЧВАНЕ НА ДОГОВОР
Чл.40. /изм. с решение №2/31.01.2013г./ В седмодневен календарен срок след влизане в сила на заповедта по чл.38, ал.2 кметът на общината поканва с писмо, по телефона, чрез електронна поща или по друг регламентиран в АПК начин класираният на първо място участник.

Чл.41.(1) /изм. с решение №2/31.01.2013г./ В случай, че класираният на първо място участник писмено откаже да подпише договора или в тридневен календарен срок след поканата по чл.40 не се яви и не подпише договора, кметът на общината може:
1. да  сключи договор с класирания на второ място участник или
2. да прекрати процедурата.
(2) Гаранцията за участие на отказалия да сключи договор участник се задържа. 

ПРЕКРАТЯВАНЕ НА ПРОЦЕДУРАТА ИЛИ ПРОВЕЖДАНЕ НА КОНКУРС ПРИ ПОДАДЕНА ЕДНА ОФЕРТА ИЛИ ДОПУСНАТ ЕДИН КАНДИДАТ
Чл.42.(1) Ако за участие в конкурса няма подадени оферти или има подадена само една оферта и след удължаване на срока по чл. 32, ал. 2 не постъпят други :
1.  При неподадени оферти конкурсът се прекратява със заповед на кмета на общината и се обявява повторно.
2. при подадена една оферта – комисията провежда конкурса.
(2) /отм. с решение №2/31.01.2013г./ Комисията разглежда офертата по ал. 1, т. 2 и в случай, че тя отговаря на условията на конкурса, предлага на кмета издаването на заповед по чл. 32, ал. 2.
Чл.43. /отм. с решение №2/31.01.2013г./ (1) Ако след започване на конкурса няма допуснати до участие кандидати – прилага се чл. 36, ал. 1, т. 1.
(2) Ако има допуснат само един участник – прилага се чл. 36, ал. 1, т. 2.
(3) Ако офертите на допуснатите кандидати не отговарят на предварително обявените условия в конкурсната документация, комисията предлага на кмета да издаде заповед за прекратяване на конкурса.

ПОДОБРЯВАНЕ НА ОФЕРТИТЕ
Чл.44.(1) Ако след разглеждане и оценка на офертите на допуснатите кандидати, съобразно обявените критерии и методика за оценка, не може да се направи класиране, комисията има право да поиска еднократно подобряване на офертите от участниците в седемдневен срок.
(2) След изтичане на този срок комисията разглежда подобрените оферти и извършва класиране.

СЪХРАНЕНИЕ НА ДОКУМЕНТАЦИЯТА

Чл.45. Документите от конкурсите, вкл. и всички подадени оферти се съхраняват в община Божурище за срок не по-кратък от 10 /десет/ години.

Глава четвърта
КОНКУРСИ ЗА ОРГАНИЗИРАНЕ НА УЧЕНИЧЕСКОТО СТОЛОВО ХРАНЕНЕ
ОТКРИВАНЕ НА КОНКУРС

Чл. 46. Ученическото столово хранене в ученически столове и бюфети в общинските училища се организира, осъществява и финансира в съответствие с ПМС № 88 / 2000 г. 
Чл. 47.(1) Дейността по ученическото столово хранене се възлага въз основа на конкурс.
(2) Конкурсът по ал. 1 се провежда след решение на ОбС Божурище по реда на Глава Трета от настоящата наредба и при спазване специфичните разпоредби на този раздел.
(3) При провеждането на тези конкурси, наемната цена се определя  на база минималната наемна цена за социални, здравни и др. подобни нужди, съгласно ..... Наемната цена е еднаква за всички кандидати и не е критерии за оценка при класирането им.
(4) Конкурсът се провежда най-късно до 30 юли на съответната календарна година. 
(5) В състава на конкурсната комисия задължително се включва като членове директора на съответното училище или нотариално упълномощено от него лице и председателя на училищното настоятелство или упълномощено нотариално от него лице.

КРИТЕРИИ ЗА ОЦЕНКА В УЧИЛИЩА СЪС СТОЛОВЕ И ПРИЛИЖАЩИ БЮФЕТИ

Чл.48.(1) Когато ученическото столово хранене се организира в училища с ученически столове и бюфети към тях, критериите за оценка и класиране на кандидатите са :
1. цена – тежест на критерия до 60 точки, която се формира от следните елементи :
а. цена на един купон за хранене на обяд на ученик – до 35 точки; 
б. цена на предлагани закуски, произведени на място, по асортиментен лист, съобразен с изискванията на Наредба № 26 от 21.11.2000 г. за здравословно хранене на учениците (образец към конкурсната документация) – до 15 точки;
в. цена на един купон за абонаментна закуска – до 10 точки; 
2. асортимент на предлаганите ястия за обяд, съобразен с изискванията на Наредба № 26 от 21.11.2000 г. за здравословно хранене на учениците – тежест на критерия до 20 точки.
3. професионален опит в общественото хранене – тежест на критерия до 5 точки.
4. възможност за безплатна храна за социално слаби деца – тежест на критерия до 15 точки.                
(2) Общата оценка се формира като сума от оценките по т.т. 1, 2, 3 и 4 на предходната алинея, като максималният брой точки е 100.
(3) Цената на купона по ал. 1, т. 1, б. “а” включва стойността на вложените продукти, труд, осигуровки, транспортни разходи, консумативи, наем и печалба и следва да е обоснована с калкулационна ведомост, която е елемент от офертата.

(4) Минималната цена на купона по ал. 1, т. 1, б. “а” е 1.50 лв.

КРИТЕРИИ ЗА ОЦЕНКА ПРИ САМОСТОЯТЕЛЕН ВТОРИ БЮФЕТ
Чл.49.(1) Когато ученическото столово хранене се организира в училища, в които има самостоятелен втори бюфет или има само бюфет без ученически стол, критериите за оценка и класиране на кандидатите са:
1. цена – тежест на критерия до 60 точки, която се формира от цената на закуски, доставени от търговската мрежа или от производител, по асортиментен лист, съобразен с изискванията на Наредба № 26 от 21.11.2000 г. за здравословно хранене на учениците (образец към конкурсната документация);
2. асортимент на предлаганите закуски, съобразен с изискванията на Наредба № 26 от 21.11.2000 г. за здравословно хранене на учениците – тежест на критерия до 20 точки.
3. професионален опит в общественото хранене – тежест на критерия до 5 точки.
4. възможност за безплатна храна за социално слаби деца – тежест на критерия до 15 точки.                
(2) В случаите, когато в конкурсната документация е записано, че в бюфета има възможност за производство на закуски на място, критерият по ал. 1, т. 1 ще се формира от следните елементи, както следва :
а. цена на предлагани закуски, произведени на място, по асортиментен лист, съобразен с изискванията на Наредба № 26 от 21.11.2000 г. за здравословно хранене на учениците (образец към конкурсната документация) – тежест на критерия до 30 точки;
б. цена на закуски, доставени от търговската мрежа или от производител, по асортиментен лист, съобразен с изискванията на Наредба № 26 от 21.11.2000 г. за здравословно хранене на учениците (образец към конкурсната документация) – тежест на критерия до 30 точки.
(3) Общата оценка се формира като сума от оценките по т.т. 1, 2, 3 и 4 на ал. 1, като максималният брой точки е 100.

МЕТОДИКА ЗА ОЦЕНКА ЗА ОРГАНИЗИРАНЕ НА УЧЕНИЧЕСКОТО СТОЛОВО ХРАНЕНЕ

Чл.50.(1) Най-ниската предложена цена на всеки един от елементите елемент по критерия цена по чл. 42, ал. 1, т. 1 и чл. 43, ал. 1 получава най-висока оценка, съответно максималния брой точки.
(2) Оценката за всеки елемент по критерия цена по чл. 42, ал. 1, т. 1 и чл. 43, ал. 1 за всеки следващ участник се определя по формулата : 
а  =    ​​​най-ниската цена на елемента   х    35 точки
          
съответната цена на елемента, предложена от оценявания кандидат
По същата формула се изчисляват и елементите по чл. 42, ал. 1, т. 1, б. “б” и б. “в”, както и при чл. 43, ал. 2, б. “а” и б. “б”, като се променя съответната тежест на критерия.
Оценката по чл. 42, ал. 1, т. 1, съответно по чл. 43, ал. 2 за всеки кандидат се получава като сума от оценката на всеки от елементите.
(3) По критерия „асортимент” най-висока оценка получава предложението с най-разнообразен асортимент на предлаганите ястия. Асортиментът на предлаганите ястия се определя по брой за всеки отделен вид ястие, съответно по супа, основно ястие и десерт.
(4) “Професионалният опит” се определя въз основа на представена анотация, приложени референции за последните три години и доказателства за квалификация в областта на общественото хранене.
(5) По критерия “безплатната храна” се определя възможността на участника да предоставя определен брой безплатни закуски и/или обеди на сираци и социално слаби деца, по списък, одобрен от педагогическия съвет на училището.
СКЛЮЧВАНЕ НА ДОГОВОР

Чл.51. Със спечелилия конкурса кандидат се сключва договор със срок до осем учебни години. Офертата и конкурсната документация са неразделна част от договора.
Чл.52. Всички консумативни разходи за електро - и топлоенергия, вода, телефон и др. се отчитат с отделни контролно-измервателни уреди в обектите и се заплащат от спечелилия конкурса изпълнител.

КОНТРОЛ

Чл.53. (1) Кмета на общината, кметовете на кметства или упълномощени от тях длъжностни лица извършват текущ контрол по изпълнението на договорите и спазване на предложенията в офертите, организацията на ученическото столово хранене и счетоводната отчетност.
(2) При две последователни проверки в рамките на един месец се фиксира броят на закуските и броя на обедите в даден ученически стол.

Чл.54.Директорът на училището назначава комисия по смисъла на Инструкция  №2/2001г. на МОН за реда, по който се ползва субсидия за ученическо столово хранене, която осъществява текущ контрол на ученическото хранене.

Чл.55.В случай на констатиране на нарушения, свързани с изпълнението на договора или с действащите нормативни актове, контролните органи сигнализират кмета на общината за предприемане на действия за предсрочно прекратяване на договора.

Чл.56.Организацията на ученическото хранене, изпълнението на договорите и контрола по изпълнението им се съобразява с изискванията на действащото законодателство и по-специално с ПМС № 88 / 2000г., Инструкция № 2 / 2001г. на МОН за реда, по който се ползва субсидия за ученическо столово хранене, Наредба № 4 от 16.02.1999г. на МФ за регистриране и отчитане на продажби в търговските обекти, Наредба № 26 от 21.11.2000г. на МЗ за здравословно хранене на учениците и Сборник с рецепти за ученическо столово хранене, утвърден от МЗ.

Глава пета

КОНКУРСИ ЗА ОРГАНИЗИРАНЕ НА ДОМАШЕН СОЦИАЛЕН ПАТРОНАЖ

ДОМАШЕН СОЦИАЛЕН ПАТРОНАЖ. ОБХВАТ.
Чл.57.(1) Домашният социален патронаж е форма за обслужване по домовете на лица над 65-годишна възраст и инвалиди от първа и втора група, които са затруднени самостоятелно или с помощта на близки да организират своя бит.

(2) Домашен социален патронаж се открива при наличие на 20 кандидати.

(3) Домашният социален патронаж осигурява: 

1. доставяне на храна;

2. наблюдение на здравното състояние и съдействие за получаване на медицинска помощ;

3. поддържане на хигиената в дома;

4. снабдяване с отоплителни материали;

5. дребни ремонти на жилището и битовата техника;

6. постилъчен инвентар, облекло и обувки по действащите нормативи за пансионите за стари хора за лицата, които нямат собствени средства;

7. развлечения и занимания;

8. покупка на хранителни продукти и други стоки от първа необходимост със средства на обслужваните;

9. административни, финансови и правни услуги.

(4) Общината партнира на спечелилия конкурс кандидат при реализиране на програмата и пред донори за допълнително финансиране. Финансово участие на кандидата – е не по-малко от 10% от определения от ОбС Бюджет.

ПРОЦЕДУРА ЗА ОРГАНИЗИРАНЕ НА КОНКУРС ЗА ДОМАШЕН СОЦИАЛЕН ПАТРОНАЖ. ЗАПОВЕД ЗА ОТКРИВАНЕ НА ПРОЦЕДУРАТА.

Чл.58.(1) Домашният социален патронаж се организира от кмета на общината по реда и условията на чл.37 – чл.37а от Правилника за прилагане на закона за социално подпомагане въз основа на конкурс.
(2) Конкурсът по ал. 1 се провежда с решение на ОбС Божурище по реда на Глава Трета от настоящата наредба и при спазване специфичните разпоредби на този раздел.

(3) Заповедта съдържа:

1. условията за участие и изискванията към кандидатите;

2. характеристиките и спецификата на предоставяните социални услуги;

3. финансирането и начинът на предоставяне на средствата;

4. документите за участие;

5. датата, часът и начинът на провеждане на конкурса;

6. крайният срок и мястото за подаване на документите;

7. крайният срок за обявяване на резултатите от конкурса;

8. начинът на оценяване;

9. други специфични условия.
(4) В заповедта кметът на общината може да предвиди възможност за удължаване срока за подаване на оферти в случай, че в първоначално обявения срок не са постъпили оферти или е постъпила само една оферта.

(5) В конкурсите по ал. 2 могат да участват доставчици на социални услуги, които са вписани в регистъра на Агенцията за социално подпомагане.

ОБЯВЛЕНИЕ. КОМИСИЯ. ЗАПОВЕД ЗА ИЗБОР НА СПЕЧЕЛИЛ КОНКУРСА КАНДИДАТ
Чл.59.(1) Обявлението за провеждане на конкурса се поставя на видно място в сградата на общината и се публикува в един национален или местен всекидневник най-малко 45 дни преди датата на провеждането на конкурса.

(2) Конкурсът се провежда от комисия, определена със заповед от кмета на общината в деня на провеждането му.
(3) В комисията по ал.2 се включва и представител на Агенцията за социално подпомагане.
(4) В 14-дневен срок от провеждането на конкурса комисията извършва оценка на кандидатите по следните критерии:

1. съответствие на кандидата на предварително обявените условия;

2. опит на кандидата в предоставянето на социални услуги и търговска репутация;

3. работен капацитет на кандидата и квалификация на кадрите;

4. финансова стабилност на кандидата;

5. представена от кандидата програма за развитие на социалните услуги;

6. други изисквания.

(5) Комисията съставя протокол за своята работа и класира участниците в конкурса.

Чл.60.(1) Въз основа на протокола по чл. 52 ал. 5, кметът на общината в             3-дневен срок издава заповед, с която определя спечелилия конкурса кандидат.

(2) Резултатите от конкурса се съобщават по реда на глава трета на участвалите в него лица в 7-дневен срок от издаването на заповедта по ал. 1.

(3) Обжалването на заповедта по ал. 1 е по реда на АПК и не спира изпълнението й.

(4) Със спечелилия конкурса кандидат се сключва договор със срок до 5 години. Офертата и конкурсната документация са неразделна част от договора.
СПЕЦЕФИЧНИ ПРАВИЛА ЗА ПРОВЕЖДАНЕ НА КОНКУРС ЗА ОРГАНИЗИРАНЕ НА УЧЕНИЧЕСКО СТОЛОВО ХРАНЕНЕ И ДОМАШЕН СОЦИАЛЕН ПАТРОНАЖ
Чл.61.(1) ОбС Божурище с решение може да упълномощи кмета на общината да преведе с една процедура конкурс по глави четвърта и пета при спазване на специфичните им изисквания.

(2) Обявлението за провеждане на конкурса се поставя на видно място в сградата на общината и се публикува в един национален всекидневник най-малко 45 дни преди датата на провеждането на конкурса.

(3) Критериите за оценка на кандидатите се определят съответно при спазване специфичните изисквания на глава четвърта за извършване на ученическо столово хранене и глава пета за организиране на домашен социален патронаж, при следните критерии:
1.  представена от кандидата програма за развитие на социалните услуги.
2.  цена на един купон за хранене на обяд на ученик.
3.  съответствие на кандидата на предварително обявените условия.
3.  работен капацитет на кандидата и квалификация на кадрите.
4.  финансова стабилност на кандидата.
5. опит на кандидата в предоставянето на социални услуги и търговска репутация.
б. цена на предлагани закуски, произведени на място, по асортиментен лист, съобразен с изискванията на Наредба № 26/21.11.2000г. за здравословно хранене на учениците.
7.  цена на един купон за абонаментна закуска .
8.  асортимент на предлаганите ястия за обяд.
9.  професионален опит в общественото хранене.
10. възможност за безплатна храна за социално слаби деца.
11. други условия.

Чл.62.(1) Оценката за всеки критерий по чл.55, ал.3, т.т. 2, 6, 7 се определя по формулата: 

а = най-ниската цена на елемента  х  брой точки за съответния критерий,
     съответната цена на елемента,

     предложена от оценявания кандидат

като се променя съответната тежест на критерия.

(2) Оценката за елементите по чл.55, ал. 3, т.т. 8, 9 и 10 се определя по

чл.44, ал.3, т.т.4 и 5 от Наредбата.
Преходни и заключителни разпоредби

§ 1. Процедури за провеждане на търгове и конкурси, започнали преди приемане на тази наредба, се довършват по досегашния ред
§ 2. Счита се за започнала по смисъла на предходния параграф процедура, за която кметът на община Божурище е издал заповед за откриването й.
§ 3.На всеки шест месеца кметът на общината предоставя на ОбС Божурище информация за приключилите процедури по тази наредба.
§ 4. Настоящата наредба отменя глава ​​VІІ от Наредбата за реда за придобиване, управление и разпореждане с общинско имущество в Община Божурище, приета с Решение № 27/29.03.2005 г. 
§ 5.Настоящата наредба се издава на основание чл. 8, ал. 2 от Закона за общинската собственост. Наредбата е приета с Решение № 67 от Протокол № 11/28.08.2008 год. на Общински съвет – Божурище и влиза в сила от 01.09.2008 г., изменена с решение №2 от протокол №1/2013-15 от 31.01.2013 г.
НАРЕДБА ЗА ОТМЯНА НА НАРЕДБА ЗА УСЛОВИЯТА И РЕДА ЗА ПРОВЕЖДАНЕ НА ТЪРГОВЕ И КОНКУРСИ В ОБЩИНА БОЖУРИЩЕ, приета с Решение № 67 по Протокол № 11 от заседание на Общински съвет - Божурище, проведено на 28.08.2008г., изм. с решение № 2 на Протокол № 1/2013-15 от 31.01.2013г.
§1. Наредба за условията и реда за провеждане на търгове и конкурси - община Божурище (с Решение № 67 по Протокол № 11 от заседание на Общински съвет Божурище, проведено на 28.08.2008г., изм. с Решение № 2 на Протокол № 1/2013-15 от 31.01.2013 г.) се отменя.

§2. Наредбата за отмяна влиза в сила от 01.10.2020г.
§3. Започнатите по реда на Наредбата за условията и реда за провеждане на търгове и конкурси в община Божурище, приета с Решение № 67 по Протокол № 11 от заседание на Общински съвет - Божурище, проведено на 28.08.2008г., изм. с решение № 2 на Протокол № 1/2013-15 от 31.01.2013 г., търгове или конкурси се довършват по нея.
Общински съвет Божурище

